Dukket opp i Moss etter å ha blitt utvist fra Norge for 100 år

En irakisk statsborger kom med fly fra Barcelona til Rygge lørdag kveld. Så bar det rett i fengsel. Årsak: Mannen er bortvist fra Norge for 100 år.

19. okt. 2013 23:26 Sist oppdatert 20. oktober 2013

I 2000 kom irakeren til Norge som mindreårig asylsøker. De neste ni årene han ble boende i Norge, ble han dømt for syv lovbrudd.

— Han har et rulleblad med tre voldsdommer, tre dommer for vinningskriminalitet og en dom for trusler, sier operasjonsleder Terje Marstad i Østfold politidistrikt.

Deretter skal han ha blitt bortvist fra Norge i 100 år, før han lørdag kveld dukket opp igjen på et fly fra Barcelona på Rygge flyplass, opplyser operasjonssentralen i Østfold.

Avslørt av passkontrolløren

Med et falskt pass, forsøkte irakeren å passere grenseovergangen.

Det gikk ikke. Passkontrolløren avslørte mannens identitet, og tok kontakt med politiet i Østfold.

Nå sitter mannen, som er i slutten av 20-årene, i fengsel mens han venter på en dom for ulovlig innreise.

— Etter å ha sonet dommen, eller deler av den, vil han bli eskortert ut av riket, sier Terje Marstad.